Diari Oficial de la Generalitat Valenciana


Sumari del DOGV 6654, del 18-11-2011 (2011/11943)

RESOLUCIÓ d'11 d'octubre de 2011, de l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Editorial Prensa Valenciana, SA (codi: 56077366227076).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6654

Data del DOGV
:   18-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11698


Data del document
:   11-10-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * conveni col·lectiu
    * conveni col·lectiu

RESOLUCIÓ d'11 d'octubre de 2011, de l'Àrea de Relacions Laborals i Seguretat Laboral de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Editorial Prensa Valenciana, SA (codi: 15228262509797). [2011/11604]  
Vist el text del Conveni col·lectiu de l'empresa Editorial Prensa Valenciana, SA, subscrit per la Comissió Negociadora, que està integrada per un representant de l'empresa, i de part dels treballadors, per membres del Comité d'Empresa, i de conformitat amb el que disposa l'art. 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Àrea de Relacions Laborals i Seguretat Laboral, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 11 d'octubre de 2011.- El cap de l'Àrea de Relacions Laborals i Seguretat Laboral: Reyes Maximiliano Coronado Coronado.  
  
  
CONVENI COL·LECTIU   
EDITORIAL PRENSA VALENCIANA, SA, 2009/2010/2011  
  
CAPÍTOL I  
Àmbit i vigència  
  
Article 1. Àmbit territorial  
Les normes que conté el present conveni col·lectiu seran aplicables a tots els centres de treball d'Editorial Prensa Valenciana, SA, en territori de la Comunitat Valenciana, constituïts i que puguen constituir-se en el futur durant el temps en què tinga vigència.  
  
Article 2. Àmbit personal  
El present conveni col·lectiu afectarà tot el personal que presta servici en l'empresa per mitjà d'un contracte laboral i tot aquell que hi ingresse amb caràcter fix o temporal, siga quina siga la seua tasca.  
En queden expressament exclosos:  
a) Qui exercisca funcions d'alt consell, alta direcció i alt govern.  
  
b) Professionals liberals vinculats per contractes civils de prestació de servicis.  
c) Assessors.  
d) Els corresponsals i els col·laboradors que tinguen formalitzat un contracte civil amb l'empresa en el qual s'excloga la relació laboral.  
e) Els col·laboradors i els qui no mantinguen una relació continuada amb l'empresa.  
f) Els agents comercials o els publicitaris que treballen per a Editorial Prensa Valenciana, SA, amb llibertat de representar unes altres empreses dedicades a igual o a diferent activitat.  
g) Els columnistes o els col·laboradors continus que reben un pagament per prestació de servicis, encara que la col·laboració siga periòdica i habitual.  
h) El personal autònom o que pertany a empreses concessionàries de servicis, com ara el de distribució o el de contracte de prestació de servici amb Editorial Prensa Valenciana, SA.  
i) En general, aquells a què es referix l'article 1.3 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors.  
  
Article 3. Àmbit funcional  
Les normes d'este conveni afectaran totes les activitats de l'empresa Editorial Prensa Valenciana, SA, que tinguen relació amb l'elaboració, edició i impressió del diari Levante-EMV.  
  
Article 4. Àmbit temporal  
Este conveni començarà a regir a partir del dia 1 de gener de 2009, siga quina siga la data de la publicació en el Butlletí Oficial de la Província, i acabarà de vigir el 31 de desembre de 2011.  
  
Article 5. Pròrroga  
Quan es complisca la data del venciment del conveni, i si no hi ha denúncia expressa d'alguna de les parts amb, almenys, tres mesos d'antelació, este conveni es considerarà prorrogat per al 2012, i en eixe any es pagarà un plus de conveni, la quantia del qual serà el 100% de l'IPC d'eixe any sobre tots els conceptes salarials i extrasalarials que es percebien l'any 2011. Els esmentats conceptes salarials i extrasalarials, en conseqüència, queden invariables.  
I per als anys posteriors, caldrà ajustar-se al que disposa l'apartat 2 de l'article 86 de l'Estatut dels Treballadors.  
  
Article 6. Denúncia del conveni  
En cas de no mediar denúncia de cap de les parts amb l'antelació mínima referida en el punt anterior, el conveni es considerarà prorrogat en els seus propis termes d'any en any. Si les deliberacions es prolongaren per un termini que excedira de la vigència del conveni, s'entendrà prorrogat provisionalment fins a finalitzar la negociació del conveni següent, sense perjuí que el nou conveni tinga obligatòriament efectes retroactius si les negociacions mencionades sobrepassaren els terminis previstos.  
  
Article 7. Revisió  
Per a este conveni no hi ha clàusula de revisió.  
  
CAPÍTOL 2  
Interpretació del conveni  
  
Article 8 Comissió de seguiment  
Es crea una comissió de seguiment encarregada de la interpretació, l'arbitratge, la conciliació i la vigilància del compliment de les normes contingudes en el present conveni col·lectiu.  
Esta comissió estarà formada per dos representants designats per la direcció de l'empresa i per dos representants triats pel Comité d'Empresa. Cada representant tindrà un sol vot, i els acords s'adoptaran per majoria dels assistents.  
  
CAPÍTOL 3  
Organització del treball  
  
Article 9. Principi general (organització del treball)  
L'organització pràctica del treball i l'assignació de funcions són facultats de la direcció de l'empresa, la qual s'obliga a portar-la a terme de forma que s'obtinguen així les finalitats proposades amb la col·laboració del personal.  
El Comité d'Empresa tindrà atribuïdes funcions d'assessorament, orientació i proposta en els temes relacionats amb l'organització i la racionalització. Tot canvi o modificació que l'empresa pretenga incloure haurà de ser comunicat al Comité d'Empresa amb quinze dies d'antelació, perquè este emeta l'informe corresponent en els casos d'implantació o de revisió de sistemes d'organització i control de treball, tot això sense perjuí de les normes legals que s'apliquen.  
  
  
Article 10. Activitat   
Al personal adscrit al present conveni li correspon en la seua jornada diària laboral de sis hores, la confecció del material assignat amb destinació al diari Levante-EMV.   
L'edició d'unes altres publicacions podrà ser pactada per grups de treballadors i l'empresa, de comú acord i amb intervenció del Comité d'Empresa.  
  
Article 11. Treballs de diferent categoria   
El treballador que realitze funcions de categoria superior a les que corresponen a la categoria professional que té reconeguda, per un període superior als sis mesos durant un any o huit durant dos anys, pot reclamar davant de la direcció de l'empresa la classificació professional adequada.  
Contra la negativa de l'empresa, i amb un informe previ del Comité d'Empresa, pot reclamar davant de la jurisdicció competent.  
Quan s'exercisquen funcions de categoria superior, però no pertoque legalment o convencionalment l'ascens, el treballador tindrà dret a la diferència retributiva entre la categoria assignada i la funció que efectivament realitze.   
Si per necessitats peremptòries o imprevisibles de l'activitat productiva l'empresari necessitara destinar a un treballador a tasques corresponents a una categoria inferior a la seua, només podrà fer-ho pel temps imprescindible, li mantindrà la retribució i la resta de drets derivats de la seua categoria professional i ho comunicarà als representants dels treballadors.  
  
CAPÍTOL 4  
Jornada i horari  
  
Article 12. Jornada de treball  
Al personal adscrit al present conveni li correspon una jornada laboral de trenta-sis hores setmanals, de dilluns a diumenge, segons les necessitats de l'empresa.  
El personal amb jornada continuada tindrà dret a un descans de vint minuts.  
Al treballador que no faça ús de l'esmentat descans no se li computarà com a jornada extraordinària ni se li descomptarà.  
  
Article 13 Horari de treball   
Es manté per al present conveni col·lectiu que la direcció de l'empresa, quan hi haja provades raons tècniques, organitzatives o productives, amb un informe previ preceptiu del Comité d'Empresa i amb l'aprovació de l'autoritat laboral, podrà avançar o retardar el començament dels horaris establits en dos hores com a màxim i per una sola vegada durant la vigència d'este conveni per a cada secció i/o torn.  
  
  
Article 14. Canvi de torn de treball  
Abans de convocar-se qualsevol plaça, es consultarà el personal de la mateixa categoria i especialitat per si desitjara canviar de torn. En cas que hi haguera diverses peticions, es donarà preferència al més antic de la categoria, sempre que ho permeta l'organització del treball. En el cas del personal que estiga en el torn de nit i passe, a petició pròpia, al torn de dia, amb motiu de l'organització del treball o d'una plaça vacant o de nova creació, l'interessat deixarà de percebre el plus de nocturnitat. Si el trasllat fóra a requeriment de l'empresa, esta proposarà al personal de la mateixa categoria i especialitat canviar de torn, i donarà preferència al més antic en la categoria. En este supòsit, si tinguera el plus de nocturnitat i la plaça fóra de dia, se li mantindria el plus de nocturnitat.  
  
  
Article 15. Jornades en dissabte i/o diumenge  
Els treballadors de la secció de Redacció amb contracte a temps complet que acorden de forma contractual o voluntàriament, i de forma no continuada, prestar servici el dissabte, percebran la quantitat de 76,14 € per dissabte treballat. I els treballadors que presten el servici el diumenge percebran la quantitat de 172,50 € per traslladar el dia de descans a un altre dia de la setmana, que es fixarà d'acord amb l'organització del treball.  
La resta de treballadors amb contracte a temps complet que acorden de forma contractual o voluntàriament prestar servici el diumenge de forma no continuada, percebran la quantitat de 173,12 € per traslladar el dia de descans a un altre dia de la setmana, que es fixarà d'acord amb l'organització del treball.  
  
Article 15 bis. Jornades en dissabte i diumenge o en dissabte  
Els treballadors de la secció de Redacció amb contracte a temps complet que acorden de forma contractual o voluntàriament, i de forma contínua, prestar servici el dissabte i el diumenge, tindran una jornada setmanal de quatre dies, inclosos el dissabte i el diumenge, que es fixaran segons l'organització del treball.  
Així mateix, els treballadors de la secció de Redacció amb contracte a temps complet que, de forma contractual o voluntàriament, i de forma contínua, presten servici en dissabte, tindran una jornada setmanal de cinc dies, inclòs el dissabte, que es fixarà segons l'organització del treball.  
  
Article 16. Hores extraordinàries  
Les hores treballades que excedisquen de la jornada laboral ordinària, sense perjuí del que disposen els articles 18 i 19, referits a la dedicació especial, tindran el caràcter d'hores extraordinàries.  
Es procurarà que les hores extraordinàries que hagen de realitzar siguen distribuïdes per un torn rotatori entre les persones que voluntàriament vulguen realitzar-les. Si açò no fóra possible, es designaran les que hagen d'efectuar els treballs corresponents, seguint un criteri objectiu basat estrictament en les necessitats organitzatives i/o productives que sorgisquen, i s'establiran també torns rotatoris. Mensualment es donarà compte al Comité d'Empresa de les hores realitzades per cada treballador.   
  
Article 17. Nocturnitat   
Es manté el plus de nocturnitat del 25%, tal com establix l'Estatut dels Treballadors.  
  
Article 18. Règim de redacció   
18.1. Per la singularitat del treball de redacció, s'assignarà a este personal una tasca, entenent per açò el treball o el conjunt de treballs que puga realitzar normalment un redactor per la jornada que li assenyala el present conveni, i podrà així simultaniejar tots els treballs propis de la seua competència professional. Una vegada finalitzada la tasca, està complida la jornada. L'establiment de tasques, seccions, torn, suplències, horaris bàsics i, en general, l'organització pràctica del treball en la redacció seran competència exclusiva del director, en coordinació amb les necessitats exigides per l'organització de l'empresa.  
18.2. Treballs per a uns altres mitjans  
Els treballs informatius que es realitzen per al periòdic Levante-EMV i que siguen enviats a un altre periòdic del grup, tindran una compensació econòmica anual de 4.427,12 €, que serà distribuïda pel Comité d'Empresa entre els redactors del periòdic. En el cas que un altre periòdic del grup sol·licite a Levante-EMV un treball informatiu concret, el periòdic que el sol·licite pagarà directament al redactor que l'haja realitzat; si és de fora del grup i es facturara per part de Levante-EMV, este en pagarà el 50% al treballador.  
  
Article 19. Dedicació especial  
Per les peculiaritats del treball en premsa, l'empresa i el seu personal podran negociar individualment l'augment de la jornada laboral i la disponibilitat a qualsevol hora del dia per a cobrir necessitats productives i informatives, respectant en tot cas el que disposen els articles 34 i 35 de l'Estatut dels Treballadors.  
Estes condicions hauran de pactar-se per un temps determinat, com a màxim per un any, renovable si és coincident la voluntat de les parts, i es concretaran en el corresponent contracte firmat per ambdós. Al tractar-se d'un pacte voluntari, les condicions del contracte entraran en vigor en la data de la firma, i podrà ser rescindit abans del terme pactat per simple preavís de qualsevol de les parts amb l'antelació d'un mes.  
  
Per dedicació especial es pagarà un mínim de 3.432,76 € bruts anuals.  
  
CAPÍTOL 5  
Vacacions, permisos llicències i excedències  
  
Article 20. Vacacions   
1. Tot el personal subjecte a este conveni disfrutarà d'unes vacacions anuals retribuïdes de trenta-un dies naturals ininterromputs.  
El primer any natural de col·locació només donarà dret al treballador a disfrutar de vacacions proporcionalment al temps de prestació de servicis durant aquell.  
2. L'empresa està facultada per a fixar els torns de vacacions de cada any, preferentment durant el període de juny a setembre, ambdós inclosos, i les atorgarà d'acord amb les necessitats del servici tot procurant complaure el personal quant a l'època en què les gaudirà. Els treballadors que les disfruten fora de l'esmentat període per necessitats de l'empresa tindran dret a una borsa de vacacions de 262,45 € o de deu dies més de vacacions.  
3. Les vacacions anuals no poden compensar-se en metàl·lic, en tot o en part.  
4. Durant el primer trimestre de cada any, els caps de cada secció confeccionaran, conjuntament amb els treballadors afectats, el calendari de vacacions i el presentarà al cap de personal. Els calendaris de vacacions s'aprovaran i seran definitius quan siguen aprovats per mutu acord entre el Comité d'Empresa i el cap de personal.  
  
5. Quan els dos cònjuges treballen en l'empresa, tindran preferència per a disfrutar les vacacions simultàniament.  
6. La incapacitat laboral transitòria sobrevinguda durant el gaudi de les vacacions, sempre que estiga justificada pel corresponent comunicat de baixa, n'interromp el gaudi. Els dies d'interrupció podran ser presos a continuació o en unes altres dates que permeten les necessitats del servici, sempre de comú acord amb l'empresa.  
  
7. La incapacitat laboral transitòria en el transcurs de l'any no donarà lloc a descomptes en el període de vacacions.  
8. Quan hi haja un règim de torns de vacacions, els treballadors amb fills en edat escolar tindran preferència que estes coincidisquen amb els períodes oficials de vacacions escolars.  
  
Article 21. Permisos  
El treballador podrà absentar-se del treball amb dret a remuneració, després de l'avís i de la justificació pertinents, per alguns dels motius i pel temps següents:  
a) Quinze dies naturals en cas de matrimoni o de parella de fet inscrita legalment.  
b) Tres dies naturals en els casos de naixement de fill.  
c) Dos dies naturals per defunció de parents fins al segon grau de consanguinitat o d'afinitat. Quan per este motiu el treballador necessite fer un desplaçament fora de la província on radique el seu centre de treball, el termini serà de cinc dies naturals.  
d) Dos dies naturals per accident o per malaltia greu, hospitalització o intervenció quirúrgica sense hospitalització que necessite repòs domiciliari, de parents fins al segon grau de consanguinitat o d'afinitat. Quan per este motiu el treballador necessite fer un desplaçament fora de la província on radique el seu centre de treball, el termini serà de cinc dies naturals.  
e) Dos dies naturals per trasllat del domicili habitual.  
f) Un dia natural per matrimoni de pares, fills o germans, que haurà de coincidir amb la data de celebració d'aquell.  
g) Pel temps indispensable per al compliment d'un deure inexcusable de caràcter públic i personal. Quan conste en una norma legal o convencional un període determinat, caldrà ajustar-se al que esta dispose quant a la duració de l'absència i a la compensació econòmica.   
  
Quan el compliment del deure abans referit supose la impossibilitat de la prestació del treball degut en més del 20% de les hores laborals en un període de tres mesos, l'empresa podrà passar el treballador afectat a la situació d'excedència regulada en l'apartat 1 de l'article 46 de l'Estatut dels Treballadors; en el cas que el treballador, per compliment del deure o de l'exercici del càrrec, perceba alguna remuneració, se'n descomptarà l'import del salari a què tinguera dret en l'empresa.  
  
h) Per a realitzar funcions sindicals o de representació del personal en els termes establits legalment o convencionalment.  
i) L'empresa concedirà el permís necessari perquè qualsevol treballador (si coincidix amb el seu torn de treball) puga absentar-se del seu lloc i assistir a la consulta del seu metge particular, ginecòleg, odontòleg, etc. Perquè l'esmentat permís siga retribuït, el treballador haurà de presentar el corresponent justificant al cap de personal.  
j) Quatre dies per a tràmits de divorci.  
k) L'empresa, d'acord amb les necessitats del treball, podrà concedir als treballadors que ho sol·liciten un permís no retribuït d'un màxim d'una setmana de duració per a atendre assumptes propis.  
l) Els permisos per a concórrer a exàmens es regixen pel que establix l'article 23 de l'Estatut dels Treballadors.   
m) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació al part, després d'avisar l'empresari i de justificar la necessitat de realitzar-los dins de la jornada de treball.  
  
n) Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dos fraccions. La duració del permís s'incrementarà proporcionalment en els casos de part múltiple.  
La dona, per voluntat pròpia, podrà substituir este dret per una reducció de la seua jornada en mitja hora amb la mateixa finalitat, o acumular-la en jornades completes.  
En cas d'optar per l'acumulació de les hores de reducció en jornades completes, estes seran d'un total de catorze dies naturals, que es disfrutaran a continuació de la baixa per maternitat i en proporció als dies a què tinga dret a disfrutar el permís de lactància.  
Este permís podrà ser disfrutat indistintament per la mare o pel pare en el cas que ambdós treballen.  
o) Un dia de lliure disposició.  
p) En els permisos no previstos, caldrà ajustar-se al que disposa l'article 37 de l'Estatut dels Treballadors.  
  
Article 22. Excedències  
1. L'excedència voluntària es regirà pel que preveu l'article 46 de l'Estatut dels Treballadors.  
2. Se podrà sol·licitar una excedència voluntària per un termini no inferior a dos mesos ni superior a quatre mesos pels treballadors que tinguen, almenys, dos anys d'antiguitat en l'empresa. En este cas, a diferència de l'anterior, es tindrà dret a la reserva del seu lloc de treball. Este dret només podrà ser exercit una altra vegada pel mateix treballador si han transcorregut quatre anys des del final de l'anterior excedència.  
  
No tindrà dret a disfrutar d'esta excedència el treballador que haja disfrutat de la llicència prevista en l'article 24 d'este conveni, fins passats vint-i-quatre mesos des que va finalitzar la llicència sense sou.  
La petició d'excedència haurà de formular-se amb quinze dies naturals d'antelació, almenys, i en el mateix termini abans de finalitzar aquella, la de reingrés. L'incompliment del termini establit per a la petició de reingrés generarà la pèrdua de tots els drets de l'excedent.  
  
Article 23. Festius  
Per les especials característiques del treball periodístic, els treballadors es comprometen a prestar també els seus servicis els catorze dies assenyalats per la legislació com a festes pagables. En compensació, els treballadors disfrutaran de díhuit dies laborables. Estos dies de lliurança podran acumular-se a les vacacions anuals en tot o en part, de mutu acord i sempre que ho permeta l'organització del treball.  
  
Article 24. Llicències  
Els treballadors que tinguen una antiguitat en l'empresa d'un any, podran sol·licitar una llicència sense sou per un termini no superior a dos mesos. Estes llicències no podran tornar a sol·licitar-se fins a vint-i-quatre mesos després d'haver disfrutat la llicència anterior, i caldrà informar-ne el Comité d'Empresa.  
Les condicions per a la concessió són les següents:  
a) Causa justificada i necessària, i que no puga ser substituït per les seues pròpies vacacions.  
b) Amb l'informe previ del Comité d'Empresa.  
c) Sempre segons el parer de la direcció de l'empresa en funció de l'organització del treball i quan no li cause perjuí.  
  
Article 25. Suplències  
Seran substituïdes les vacants per incapacitat temporal que, previsiblement, hagen de prolongar-se més de quinze dies, i fins a un màxim de díhuit mesos (és a dir, mentre romanga d'alta en l'empresa) les excedències voluntàries o forçoses i les llicències sense retribució.  
Article 26. Dies en què el periòdic no s'edita  
Tindran la consideració de festes pagables i no recuperables les corresponents als dies 24 de desembre, 31 de desembre i Dijous Sant. El gaudi del descans corresponent als dies esmentats es regirà per les normes següents:  
1. El personal d'Administració i Servicis Auxiliars treballarà els dies esmentats com qualsevol altre dia laborable, i traslladarà eixe festiu als dies immediatament posterior: 25 de desembre, 1 de gener i Divendres Sant.  
2. Per al personal de Redacció i de Tallers que hagen de quedar en servici voluntari de guàrdia durant eixos dies, es considerarà la guàrdia com a dia treballat i, per tant, serà compensat com un dia festiu.  
  
  
Article 27. Lliurança dels dissabtes  
A partir del gener de 2005, el personal de la secció de Redacció tindrà dret a descansar tots els dissabtes i diumenges de l'any, excepte el personal de la secció que, per contracte o voluntàriament, acorde treballar-los.  
Els treballadors de Tallers disfrutaran d'un descans de dissabte cada quinze dies. Estos torns de dissabte no seran comptabilitzats com a lliurança de festius.  
  
CAPÍTOL 6  
Període de prova, ascensos, vacants i escalafons  
  
Article 28. Ascens de categoria professional  
En cas d'ascens de categoria professional, si el treballador percep un sou superior a l'indicat en la taula salarial per a la categoria que tinga abans de l'ascens, se li aplicarà, en lloc de l'augment establit en la taula salarial, el percentatge que aparega en la taula entre les dos categories al seu salari real, sempre que el salari que indica la taula salarial per a la nova categoria siga inferior a l'augment salarial que resulte d'aplicar-hi el percentatge indicat.  
  
Article 29. Ascensos del personal d'Administració  
A la categoria d'oficial de segona ascendiran automàticament els auxiliars administratius al complir els tres anys en la categoria d'auxiliar.  
  
Article 30. Període de prova   
Els treballadors de nou ingrés podran estar sotmesos a un període de prova que, en cap cas, podrà excedir de quatre mesos per als tècnics titulats, ni de dos mesos per als altres treballadors, excepte per als no qualificats, i en este cas la duració màxima serà de quinze dies laborables.  
Durant el període de prova, el treballador tindrà els drets i les obligacions corresponents a la seua categoria professional i al lloc de treball que exercisca, com si fóra de plantilla, excepte els derivats de la resolució de la relació laboral, que podrà produir-se a instància de qualsevol de les parts durant el seu transcurs.  
Transcorregut el període de prova sense que s'haja produït el desistiment, el contracte produirà plens efectes i el temps dels servicis prestats es computarà en l'antiguitat del treballador en l'empresa.  
  
La situació d'incapacitat laboral transitòria que afecte el treballador durant el període de prova interromp el còmput d'este, sempre que hi haja acord entre les parts.  
  
Article 31. Vacants  
L'empresa anunciarà les vacants que s'hagen de cobrir en els centres de treball en què es produïsquen i detallarà:  
- El número i la categoria del lloc que cal cobrir.  
- Les característiques del lloc.  
- Els requisits.  
- Les condicions de treball.  
- La data d'examen, si n'hi ha.  
- El termini per a sol·licitar la vacant.  
- La data, el lloc i l'horari del curs de formació, si n'hi ha, i la data per a inscriure-s'hi.  
Té preferència per a ocupar la vacant anunciada el personal de la plantilla de l'empresa i, dins d'este, el de la mateixa categoria que la del lloc que cal cobrir, sempre que, segons el parer de l'empresa, reunisca els requisits exigits per a cobrir-lo. L'empresa designarà la persona que, mitjançant les proves o exàmens, considere més convenient.  
Un representant del Comité d'Empresa assistirà a la realització de les proves a què es referix este article, si n'hi ha, i participarà a l'hora de classificar-les. En tot cas, es designarà un tribunal compost per un representant de l'empresa, un representant del Comité d'Empresa i un especialista en el lloc que calga cobrir designat per l'empresa i que hi pertanya.  
L'empresa no discriminarà les sol·licituds de persones discapacitades que reunisquen les característiques del lloc que calga cobrir.  
El que preveu este article no s'aplicarà a les vacants corresponents a llocs de les redaccions i als càrrecs de confiança en la resta de les seccions.  
  
Article 32. Escalafons  
En el mes de març de cada any es publicarà l'escalafó del personal, expressiu de les situacions al 31 de desembre anterior; simultàniament es donaran a conéixer les vacants, si n'hi ha.  
  
CAPÍTOL 7  
Beneficis i servicis socials  
  
Article 33. Personal en circumstàncies especials  
El treballador que, per raons de guarda legal, tinga a la seua atenció directa algun menor de 8 anys o algun discapacitat físic, psíquic o sensorial que no exercisca una activitat retribuïda, tindrà dret a una reducció de la jornada de treball d'un octau, almenys, i un màxim de la mitat de la duració, amb la disminució proporcional del salari corresponent. Esta reducció constituïx un dret individual dels treballadors, hòmens o dones, tot i que, si dos o més treballadors de l'empresa generen este dret pel mateix subjecte causant, l'empresa podrà limitar-ne l'exercici simultani per raons justificades de funcionament.  
  
Així mateix, l'empresa facilitarà al personal amb fills discapacitats físics o psíquics permisos pagables quan els esmentats treballadors vulguen assistir a cursos d'orientació pedagògica per a l'educació dels seus fills, sempre que coincidisquen amb la jornada laboral, incidència que hauran de sol·licitar a l'empresa amb la antelació corresponent.  
  
Article 34. Maternitat i paternitat  
Caldrà ajustar-se al que disposa la legislació vigent.  
  
Article 35. Plus de malaltia  
Els treballadors en situació d'incapacitat temporal derivada de contingències comunes (malaltia comuna i accident no laboral) o de contingències professionals (malaltia professional i accident de treball) percebran el 100% del seu salari real i de pagues extres, excepte substitució, sempre que presente en el termini legal la corresponent baixa mèdica. El Comité d'Empresa i l'empresa vetlaran per l'autenticitat de la causa de la baixa i emetran un informe respecte d'això; si este és negatiu, s'hi aplicarà la legislació vigent.  
  
Article 36. Fons d'acció social  
L'empresa destinarà anualment al servici de tot el personal la quantitat d'11.460,37 € per a activitats culturals i recreatives; l'administrador de la quantitat serà una comissió formada per membres del Comité d'Empresa i una persona de l'empresa amb veu però sense vot. D'este fons se'n destinarà una partida per a ajudes a l'estudi dels treballadors de la plantilla.  
  
Article 37. Bestretes   
El treballador i, amb la seua autorització, els seus representants legals tindran dret a percebre, sense que arribe el dia assenyalat per al pagament, bestretes a compte del treball ja realitzat.  
  
Articles 38. Ajudes per fills discapacitats  
L'empresa concedirà una ajuda als treballadors que tinguen fills discapacitats de la mateixa quantia a la que perceben de l'Institut Nacional de la Seguretat Social.  
  
  
Article 39. Detenció governativa   
Quan el treballador siga detingut per l'exercici o en l'exercici de la seua professió, l'empresa es compromet a continuar pagant-li el total dels salaris i dels rèdits extraordinaris durant el temps que estiga detingut fins al moment de la incorporació al seu lloc laboral, i a proporcionar-li els servicis jurídics necessaris per a la seua defensa, així com les fiances corresponents, sempre que es complisquen les instruccions del director o dels subdirectors de la publicació.  
  
Article 40. Assegurança col·lectiva de vida  
L'empresa subscriurà en favor de tots els treballadors una assegurança de vida que garantirà :  
a) Mort per causa natural: 18.030,36 €.  
b) Mort per causa accidental: 36.060,73 €.  
c) Mort per accident de circulació: 36.060,73 €.  
d) Per invalidesa absoluta i permanent: 18.030,36 €.  
  
Article 41. Assegurança per danys  
L'empresa contractarà una pòlissa flotant d'accidents que cobrisca els riscos per als desplaçaments a l'estranger del personal afectat per este conveni i que tinguen com a objecte realitzar funcions ordenades per l'empresa.   
  
Article 42. Jubilació  
S'acorda l'extinció obligatòria dels contractes de treball dels treballadors que complisquen l'edat ordinària de jubilació fixada en la normativa de la Seguretat Social i que reunisquen els requisits necessaris de cotització i període de carència per a accedir a la prestació de jubilació de la Seguretat Social amb el 100% de la base reguladora que corresponga.  
L'obligatorietat d'esta situació s'instrumenta dins del pla de mesures de política d'ocupació, tendents a propiciar l'estabilitat dels contractes de treball vigents, l'anàlisi de la convertibilitat en indefinits de contractes temporals i la canalització dels criteris de valoració i de millora de la qualitat de l'ocupació.  
  
Article 43. Formació Professional  
L'empresa intentarà acollir-se a les ajudes previstes en el pla nacional FORCEM, per a la formació dels seus treballadors.  
La determinació dels cursos i de les persones que hauran de realitzar-los serà establida per la direcció de l'empresa, de la qual cosa passarà consulta al Comité d'Empresa.  
Per a uns altres cursos o programes de formació que l'empresa crega oportú desenrotllar fora del que preveu el FORCEM, la direcció de l'empresa comunicarà al Comité d'Empresa els objectius, els cursos que es realitzaran i el personal afectat.  
  
Article 44. Dret a esquela  
Tot el personal afectat pel present conveni tindrà dret a una esquela gratuïta (fins a tres columnes) en cas de defunció del treballador o de familiar de primer grau de consanguinitat i d'afinitat. Estes esqueles seran també gratuïtes per als jubilats i per als seus cònjuges.  
En els casos de familiars de segon grau, es bonificarà el 50% de l'import.   
  
Article 45. Ajuda a guarderia  
Es concedirà una ajuda per a matrícula de guarderia per un import de 100 € per fill entre 0 i 3 anys. L'ajuda, en cas de treballar en l'empresa ambdós pares, només s'acreditarà a un d'ells.  
  
Article 45.Bis. Ajuda per a l'atenció de la visió  
S'establix una borsa de fins a 5.000 € anuals per a sufragar als treballadors d'Editorial Prensa Valenciana, SA, el cost dels vidres graduats prescrits per un especialista i després de presentar la corresponent recepta mèdica i la factura de l'òptica. Per a efectuar el pagament de les quantitats corresponents, que es farà efectiu a la conclusió de cada exercici, es tindran en compte les factures datades durant tot l'any. Si l'import total de la suma de les factures no supera la quantitat màxima prevista de 5.000 €, es reintegrarà la quantia corresponent a cada factura; si la suma supera els 5.000 €, es pagarà la part proporcional de cada factura fins a aconseguir l'esmentat límit màxim de l'ajuda.  
S'informarà el Comité d'Empresa de les sol·licituds abans de realitzar el pagament.  
  
CAPÍTOL 8  
Seguretat i salut laborals  
  
Article 46. Seguretat i salut laborals  
Els treballadors i la direcció de l'empresa reconeixen la gran importància i l'atenció preferent que té la seguretat i la salut en el treball, i recorden que han de tindre primacia en l'actuació quotidiana les accions encaminades a protegir el treballador contra els riscos que puguen derivar-se de l'execució dels seus treballs, així com les tendents a crear i fomentar en tots els components de l'empresa l'esperit de seguretat.  
  
La Comissió de Seguretat i Salut Laboral del Comité d'Empresa que siga designada té com a objecte fonamental fer arribar als treballadors les mesures adoptades amb vista a la millora de la seguretat, i també ser portadora de les inquietuds d'estos com a autèntics col·laboradors de seguretat. Les funcions de la Comissió de Seguretat són:  
  
a) Promoure l'observança de les disposicions vigents per a la prevenció dels riscos professionals.  
b) Informar sobre el contingut de les normes de seguretat i salut en l'empresa.  
c) Realitzar visites tant als llocs de treball com als servicis i dependències establits per als treballadors de l'empresa, per conéixer les condicions relatives a l'orde, neteja, ambient, instal·lacions, màquines, ferramentes i processos laborals, i constatar els riscos que puguen afectar la vida o la salut dels treballadors.  
d) Informar la direcció de l'empresa dels defectes i perills que advertisquen, a la qual proposarà, si és el cas, l'adopció de mesures preventives necessàries i qualsevol altra que considere oportú.  
e) Interessar els treballadors de l'empresa en la pràctica de reconeixements mèdics, d'acord amb el que disposen les disposicions vigents.  
  
f) Vetlar per l'eficaç organització de la lluita contra incendis en el si de l'empresa.  
g) Conéixer les investigacions realitzades pels tècnics de l'empresa sobre accidents de treball i malalties professionals que s'hi produïsquen.  
h) Investigar les causes dels accidents i de les malalties professionals produïts en l'empresa, a fi d'evitar els uns i els altres, i en els casos greus i especials, practicar les informacions corresponents, els resultats de les quals donarà a conéixer al director de l'empresa, al Comité i a la inspecció provincial de Treball.  
i) Cuidar que tots els treballadors reben una informació adequada en matèria de seguretat i salut, i fomentar-ne la col·laboració en la pràctica i l'observança de les mesures preventives dels accidents de treball i de les malalties professionals.  
j) Estudiar i proposar a la direcció de l'empresa totes les mesures considerades necessàries per a obtindre i aconseguir unes bones condicions de seguretat i salut, que redunden en una correcta protecció de la vida i la integritat física dels treballadors.  
k) Cooperar en la realització i el desenrotllament de programes i campanyes de seguretat i higiene del treball en l'empresa.  
l) Promoure l'ensenyança, la divulgació i la propaganda de la seguretat i la higiene per mitjà de cursos i conferències al personal de l'empresa.  
  
Article 47. Treball en videoterminals  
a) Totes les persones que treballen en videoterminals passaran una revisió anual oftalmològica, a més de la revisió general que es realitza.  
  
b) Tots els videoterminals estaran proveïts de filtres protectors com a mesura bàsica de seguretat; en cas contrari, un treballador podrà negar-se a realitzar el seu treball, després de comunicar-ho al seu cap immediat.  
c) Cap treballador podrà ser obligat a romandre davant dels videoterminals més temps de l'establit en la seua jornada laboral, o siga, sis hores.  
  
  
Article 48. Roba de treball   
Als fotògrafs, als processadors, al personal operari, al de fotomecànica i al de Tallers que transiten per eixes seccions, se'ls facilitaran dos bates de treball a l'any: una en la primera quinzena de maig i l'altra en la primera quinzena de setembre.  
Al personal de rotativa, tallers, magatzems, servici de manteniment i als mecànics, se'ls facilitarà dos mudes de treball a l'any, consistents en pantalons i torera o camisa, a més de calçat apropiat.  
Es posarà a disposició de cadascun dels redactors gràfics un equip de pluja i calçat apropiat, i, a més, hi haurà dos equips addicionals a disposició de la resta del personal per a qualsevol eventualitat.  
  
  
CAPÍTOL 9  
Comité d'Empresa i seccions sindicals  
  
Article 49. Drets del Comité d'Empresa  
L'empresa reconeix al Comité d'Empresa les competències següents:  
1. Rebre informació, que li serà facilitada trimestralment, almenys, sobre l'evolució general del sector econòmic a què pertany l'empresa, sobre la situació de la producció i les vendes de l'entitat, sobre el seu programa de producció i l'evolució probable de l'ocupació en l'empresa, i sobre els salaris desglossats de tots els treballadors, els llistats de vacacions, permisos, baixes, excedències, gratificacions i hores extres.  
  
2. Conéixer el balanç, el compte de resultats, la memòria i, en el cas que l'empresa revista la forma de societat per accions, dels altres documents que es donen a conéixer als socis i en les mateixes condicions que a estos.  
3. Emetre un informe abans que l'empresari execute les decisions sobre les qüestions següents:  
  
a) Reestructuracions de plantilla i cessaments totals o parcials, definitius o temporals d'aquella.  
b) Reduccions de jornada, així com trasllat total o parcial de les instal·lacions.  
c) Plans de formació professional de l'empresa.  
d) Implantació o revisió de sistemes d'organització i de control de treball.  
e) Estudi de temps, establiment de sistemes de primes o incentius i valoració de llocs de treball.  
4. Emetre un informe quan la fusió, l'absorció o la modificació de l'estatus jurídic de l'empresa supose qualsevol incidència que n'afecte el volum d'ocupació.  
5. Conéixer els models de contracte de treball escrit que s'utilitze en l'empresa, així com els documents relatius a l'acabament de la relació laboral.  
6. Ser informat prèviament de totes les sancions imposades per faltes greus i molt greus.  
7. Conéixer, trimestralment almenys, les estadístiques sobre l'índex d'absentisme i de malalties professionals i les seues conseqüències, els índexs de sinistralitat, els estudis periòdics o especials del medi ambient laboral i els mecanismes de prevenció que s'utilitzen.  
8. Exercir una labor:  
a) De vigilància en el compliment de les normes vigents en matèria laboral, de Seguretat Social i d'ocupació, així com de la resta dels pactes, condicions i usos d'empresa en vigor, amb formulació, si és el cas, de les accions legals oportunes davant de l'empresari i dels organismes o dels tribunals competents.  
b) De vigilància i control de les condicions de seguretat i salut en l'exercici del treball en l'empresa, amb les particularitats previstes en este punt per l'article 42 del vigent conveni i per l'article 19 de l'Estatut dels Treballadors.  
9. Participar, com es determine en el conveni col·lectiu, en la gestió d'obres socials establides en l'empresa, en benefici dels treballadors o dels seus familiars.  
10. Col·laborar amb la direcció de l'empresa per aconseguir el manteniment i l'increment de la productivitat, d'acord amb allò pactat en este conveni col·lectiu.  
11. Informar els seus representants en tots els temes i qüestions indicats en els punts anteriors, en la mesura que, directament o indirectament, tinguen o puguen tindre repercussió en les relacions laborals.  
12. Elaborar en el termini de quinze dies els informes que ha d'emetre el Comité segons les competències reconegudes en els apartats anteriors.  
13. Exercir, com a òrgan col·legiat, accions administratives o judicials en tot el que es referix a l'àmbit dels seus components, per decisió majoritària dels seus membres.  
  
14. Mantenir els membres del Comité d'Empresa, i este en conjunt, en tot moment el sigil professional pel que fa als apartats 1, 2, 3 i 4 del present article, fins i tot després de deixar de pertànyer-hi, i en especial en totes les matèries sobre les quals la direcció assenyala expressament el caràcter reservat. En tot cas, cap document entregat per l'empresa al Comité podrà ser utilitzat fora de l'estricte àmbit d'aquella i per a fins distints dels que van motivar l'entrega.  
  
15. La quitança s'entregarà en presència d'un membre del Comité, si així ho desitja l'interessat.  
  
Article 50. Drets sindicals  
L'empresa respectarà el dret de tots els treballadors a sindicar-se lliurement. Esta empresa reconeix els sindicats com a elements d'interés per al tractament correcte de les relacions amb els seus treballadors.  
  
Sense sobrepassar el màxim legal, podran ser consumides les hores retribuïdes de què disposen els membres del Comité a fi de preveure l'assistència dels membres a cursos de formació organitzats pel seu sindicat, per instituts de formació o per unes altres entitats.  
Els treballadors afiliats a un sindicat podran, en l'àmbit de l'empresa:  
a) Constituir seccions sindicals, d'acord amb la legislació vigent.  
  
b) Celebrar reunions, després de notificar-ho a l'empresari, recaptar quotes i distribuir informació sindical, fora de les hores de treball i sense pertorbar l'activitat normal de l'empresa.  
c) Rebre la informació que li remeta el seu sindicat.  
d) Amb la finalitat de facilitar la difusió d'aquells avisos que puguen interessar als afiliats al sindicat i als treballadors en general, podran utilitzar els taulers d'anuncis, que hauran de situar-se en el centre de treball i en el lloc on es garantisca un adequat accés dels treballadors.  
  
  
Article 51. Garanties   
Els membres del Comité d'Empresa, com a representants legals dels treballadors, tindran les garanties següents:  
a) Obertura d'expedient contradictori en el supòsit de sancions per faltes greus o molt greus, en el qual serà oït, a part de l'interessat, el Comité d'Empresa.  
b) Prioritat de permanència en l'empresa respecte dels altres treballadors, en els supòsits de suspensió o d'extinció per causes tecnològiques o econòmiques.  
c) No ser acomiadat ni sancionat durant l'exercici de les seues funcions ni dins de l'any següent a l'expiració del seu mandat, excepte en el cas que esta es produïsca per revocació o per dimissió, sempre que l'acomiadament o la sanció es base en l'acció del treballador en l'exercici de la seua representació, sense perjuí, per tant, del que establix l'article 54 de l'Estatut dels Treballadors. Així mateix, no podrà ser discriminat en la seua promoció econòmica o professional en raó, precisament, de l'exercici de la seua representació.  
d) Expressar col·legiadament i amb llibertat les seues opinions en les matèries concernents a l'esfera de la seua representació; podran, doncs, publicar i distribuir, sense pertorbar el normal desenvolupament del treball, les publicacions d'interés laboral o social, cosa que caldrà comunicar a l'empresa.  
e) Disposar cada membre d'un crèdit de vint hores mensuals retribuïdes per a l'exercici de les seues funcions de representació, d'acord amb l'Estatut dels Treballadors.  
Per al present conveni es pacta l'acumulació d'hores dels distints membres del Comité d'Empresa, sense sobrepassar el màxim total; aquells podran quedar rellevats del treball sense perjuí de la seua remuneració. La cessió d'hores d'un membre del Comité a un altre es notificarà per escrit a la direcció de personal.  
Els treballadors triats per a l'exercici d'un càrrec públic electiu dels sindicats legalment constituïts, a partir de l'àmbit provincial, podran sol·licitar el pas a la situació d'excedència amb dret a reserva de lloc pel temps que dure el mandat. El treballador haurà de reincorporar-se en el termini màxim de trenta dies naturals a partir del cessament en el servici, càrrec o funció.  
Els representants sindicals que participen en les comissions negociadores de convenis col·lectius i mantinguen la seua vinculació com a treballador en actiu en alguna empresa, tindran dret a la concessió dels permisos retribuïts que siguen necessaris per a l'adequat exercici de la seua labor com a negociadors, sempre que l'empresa estiga afectada per la negociació.  
  
Article 52. Locals   
Es posarà a disposició del Comité d'Empresa i dels sindicats un local adequat on puguen realitzar les seues activitats i comunicar-se amb els treballadors, així com el mobiliari i material d'oficina (com ara taula, cadires, arxivador, màquina d'escriure, folis i bolígrafs) necessari per a realitzar la seua labor, i uns quants taulers d'anuncis.  
Les possibles discrepàncies seran resoltes per l'autoritat laboral, amb un informe previ de la inspecció de Treball.  
  
Article 53. Assemblea de treballadors   
1. De conformitat amb el que disposa l'article 4 de l'Estatut dels Treballadors, els treballadors d'una mateixa empresa tenen dret a reunir-se en assemblea, que podrà ser convocada pel Comité d'Empresa o per un nombre de treballadors no inferior al 33% de la plantilla. L'assemblea serà presidida, en tot cas, pel Comité d'Empresa, que serà responsable que tot funcione amb normalitat, així com de la presència en l'assemblea de persones que no pertanyen a l'empresa. Només s'hi podrà tractar d'assumptes que figuren prèviament inclosos en l'orde del dia. La presidència comunicarà a l'empresari la convocatòria i els noms de les persones que no pertanyen a l'empresa i que assistiran a l'assemblea, i acordarà amb este les mesures oportunes per a evitar perjuí en l'activitat normal.  
  
2. Quan per treballar-se en torn, per insuficiència dels locals o per qualsevol altra circumstància no puga reunir-se simultàniament tota la plantilla, sense perjuí o alteració en el normal desenrotllament de la producció, les diverses reunions parcials que hagen de celebrar-se es consideraran com una sola i datades en el dia de la primera.  
  
Article 54. Convocatòria   
La convocatòria, amb expressió de l'orde del dia proposat pels convocants, es comunicarà a l'empresari amb quaranta-huit hores d'antelació, com a mínim, i este haurà de justificar-ne la recepció.  
  
Article 55. Votacions  
Quan els convocants sotmeten l'adopció d'acords que afecten el conjunt dels treballadors, es requerirà, perquè siguen vàlids, el vot favorable personal, lliure, directe i secret, inclòs el vot per correu, de la mitat més un dels treballadors de l'empresa o del centre de treball.  
  
La votació es regirà pel cens actualitzat en eixe moment. El Comité d'Empresa es responsabilitzarà de la correcta realització de la votació i en donarà fe per escrit de la resolució.  
  
Article 56. Lloc de reunió  
1. El lloc de reunió serà el centre de treball i serà designat per l'empresa i pel Comité d'Empresa, de comú acord, si les condicions de local ho permeten. La reunió tindrà lloc fora de les hores de treball, excepte que hi haja un acord amb l'empresari.  
2. L'empresari haurà de facilitar el centre de treball per a la celebració de l'assemblea, excepte en els casos següents:  
a) Si no es complixen les disposicions d'este conveni.  
b) Si han transcorregut menys de dos mesos des de l'última reunió celebrada.  
c) Si encara no s'ha rescabalat o refermat el rescabalament pels danys produïts en alteracions ocorregudes en alguna reunió anterior.  
  
d) Per tancament legal de l'empresa.  
Les reunions informatives sobre convenis col·lectius que s'hi apliquen estaran afectades per l'apartat b.  
  
Article 57. Canvis tecnològics  
Davant de la implantació de noves tecnologies, i si es produïxen excedents de plantilla, l'empresa, sobre la base de l'esperit de readaptació, facilitarà als treballadors afectats la recol·locació en unes altres seccions del periòdic, en la mesura que siga possible.  
Així mateix, l'empresa, per mitjà dels cursos de formació professional corresponents, fomentarà l'adequació dels seus treballadors per a ocupar un nou lloc de treball.  
D'acord amb el criteri de l'empresa de la readaptació dels seus treballadors, l'empresa preveurà, així mateix, que les futures places de treball que es creen, tant en Administració com en Redacció (en esta última secció només fins a redactor), podran ser cobertes pel personal excedent.  
Els excedents passaran a integrar-se en una borsa de treball l'objectiu de la qual serà cobrir totes les places que es crearan en un futur, sempre que acrediten condicions professionals per a cobrir-les satisfactòriament, segons el parer de l'empresa.  
Com a complement al que s'exposa més amunt, el personal afectat per la implantació de les noves tecnologies podrà acollir-se a un sistema de baixes incentivades, que consistiran en la percepció de dos terços del salari anual brut que percep. Serà necessari que medie sol·licitud personal a este efecte.  
  
CAPÍTOL 14  
Condicions econòmiques  
  
Article 58. Beneficis  
L'empresa pagarà al personal, en concepte de participació en beneficis, una paga per un import d'un 8% dels salaris reals percebuts durant l'any immediatament anterior; és a dir, dotze mensualitats més les pagues extraordinàries del març, del juliol i del desembre. L'esmentada quantitat es prorratejarà en quinze mensualitats, que serà pagada conjuntament amb el salari mensual i aplicada com es realitza actualment.  
  
  
Article 59. Remuneracions  
El personal inclòs en el present conveni percebrà dotze pagues anuals més tres d'extraordinàries per l'import d'una mensualitat cadascuna, excepte el plus de jornada partida, corresponent als mesos de març, juny i desembre. Estes tres pagues es percebran abans dels dies 15 de març, 20 de juny i 24 de desembre.  
En cas que es gaudisca de les vacacions abans del juny, l'empresa concedirà una bestreta que pot arribar a la totalitat d'una mensualitat.  
  
  
Article 60. Plus de jornada partida  
Només es pagarà el plus de jornada partida quan les necessitats del treball exigisquen que el temps de treball assignat amb caràcter fix es dividisca en dos períodes.  
L'import d'este plus es fixa en 126,20 € mensuals per al personal de Redacció, 126,66 € per al de Tallers i 127,08 € per al d'Administració i Servicis Auxiliars. Acabat este tipus de jornada, es deixarà de percebre este plus.  
  
Article 61. Menyscapte de diners  
El caixer percebrà una compensació econòmica de 56,47 € mensuals que tindrà la consideració de bestreta.  
  
Article 62. Ús de vehicle propi i gastos de viatge  
1. Els treballadors no podran ser obligats a utilitzar el seu propi vehicle per a qüestions de treball, sinó que serà l'empresa la que correrà amb els gastos de desplaçament en el mitjà de transport que prèviament es pacte.   
2. En els viatges que el personal realitze per a efectuar treballs encarregats per l'empresa, esta pagarà al treballador els gastos de desplaçament i de manutenció i, a més, una quantitat fixa de 15,92 € per a gastos de difícil justificació.  
  
Article 63. Plus d'antiguitat  
El personal comprés en este conveni percebrà augments periòdics per anys de servici consistents en el pagament de triennis amb les quanties següents: 49,10 € per a Redacció, 49,27 € per a Tallers i 49,42 € per a Administració i Servicis Auxiliars.  
No es computarà, als efectes d'antiguitat, el temps d'excedència voluntària.  
Els augments periòdics per anys de servici començaran a meritar-se a partir del primer dia del mes en què es complisca cada trienni.  
  
Article 64. Plus de mobilitat horària   
Ateses les característiques del treball en premsa, l'empresa podrà negociar individualment la disponibilitat de l'horari laboral de manera que puga modificar l'horari de treball quan ho considere oportú.  
  
Estes condicions hauran de pactar-se per un temps determinat (com a màxim per un any), renovable si és coincident la voluntat de les parts, i es concretaran en el corresponent contracte firmat per ambdós. Al tractar-se d'un pacte voluntari, les condicions del contracte estaran en vigor en la data mateix de la firma i este podrà ser escindit abans del terme pactat, per simple preavís de qualsevol de les parts amb l'antelació d'un mes.  
En conseqüència, este plus de mobilitat horària, per un import de 126,66 € mensuals, únicament i exclusivament es pagarà quan s'haja pactat amb el treballador en la forma prevista en el paràgraf anterior sense que compense un excés de la jornada laboral.  
  
Article 65. Compensació i absorció   
1. Com que el pacte és un tot orgànic indivisible, es considerarà el conveni col·lectiu nul i sense efecte en cas que no fóra aprovat per les autoritats administratives o laborals competents algun pacte fonamental segons el parer de qualsevol de les parts negociadores.  
  
2. Operaran la compensació i l'absorció quan els salaris realment pagats en conjunt i còmput anual siguen més favorables per a tots els treballadors que els fixats en l'orde normatiu o convencional de referència.  
  
Article 66. Complement personal  
Els treballadors que van percebre el complement personal continuaran percebent-lo en endavant, sense que sobre el complement esmentat hi puguen operar la compensació i l'absorció establides en l'article 64 del present conveni col·lectiu.  
  
Article 67. Acord econòmic  
Per als exercicis 2009 i 2010 no hi haurà increment salarial; per a l'exercici 2011 es pacta un augment salarial del 2,5% per a tots els treballadors inclosos en este conveni, en tots els conceptes.  
  
CAPÍTOL 15  
Categories professionals i règim disciplinari  
  
Article 68. Categories professionals. Classificació i definició de categories  
A) Classificació segons la funció  
1. Tècnics  
1.1. Tècnics titulats de grau superior  
1.2. Tècnics titulats de grau mitjà  
1.3. Tècnics no titulats  
2. Personal de Redacció  
2.1. Subdirector  
2.2. Redactor en cap  
2.3. Cap de secció  
2.4. Redactor  
2.5. Ajudant de Redacció  
2.6. Auxiliar de Redacció  
3. Personal d'Administració  
3.1. Cap de secció o de departament  
3.2. Cap de negociat  
3.3. Oficial de primera  
3.4. Oficial de segona  
3.5. Auxiliar administratiu  
3.6. Agent de publicitat  
4. Personal de Preimpressió  
4.1. Cap de tallers  
4.2. Cap de secció o de departament  
4.3. Cap d'equip  
4.4. Corrector  
4.5. Oficial de primera  
4.6. Oficial de segona  
4.7. Oficial de tercera  
5. Servicis auxiliars  
5.1. Cap de secció  
5.2. Cap d'equip  
5.3. Oficial de primera  
5.4. Oficial de segona  
5.5. Oficial de tercera  
  
B) Definició de les categories  
1. Tècnics. Són aquells que posseïxen un títol del grau corresponent i que, contractats en virtut d'això, realitzen en l'empresa les funcions a què la seua titularitat els faculta de manera normal i regular. Queda igualment inclòs en este grup el personal que, sense posseir títol facultatiu, exercix dins de l'empresa funcions tècniques.  
1.1. Tècnic titulat de grau superior. És el que posseïx un títol superior universitari o d'escola tècnica superior i es troba unit a l'empresa en virtut d'una relació laboral concertada en raó del títol posseït.  
  
1.2. Tècnic titulat de grau mitjà. Es comprenen en esta definició els enginyers tècnics (antics pèrits), els ajudants tècnics sanitaris, els graduats socials, els titulars mercantils i els mestres industrials.  
  
1.3. Tècnic no titulat. És el qui no posseïx títol facultatiu però exercix funcions de caràcter tècnic.  
  
2. Personal de redacció. És el que crea, selecciona, prepara, redacta o confecciona la informació literària o gràfica dels distints mitjans informatius.  
2.1. Subdirector. És el periodista que, sota les ordes del director, l'assistix en les seues funcions i el substituïx en els casos d'absència, de malaltia, de suspensió o de cessament. Així mateix, li podran ser encomanades pel director tasques de redacció no inferiors a les corresponents a un redactor en cap, si n'hi ha. Recauran sobre ell, durant les suplències, les atribucions i responsabilitats indicades per als directors en la legislació vigent.  
2.2. Redactor en cap. És el periodista que coordina l'edició i la redacció literària, informativa i gràfica. Té responsabilitat davant del director i està facultat per a assignar els treballs al personal de Redacció.  
2.3. Cap de secció. És el periodista que assumix la responsabilitat d'una secció, en la qual supervisa i coordina el treball d'una o de més persones de Redacció.  
2.4. Redactor. És el periodista que realitza un treball de tipus fonamentalment intel·lectual, de caràcter literari, gràfic, de disseny de la publicació o de documentació periodística, que du a terme normalment la seua tasca dins dels límits de temps que indica la seua jornada. El seu treball pot ser exercit tant al despatx com al carrer.  
2.5. Ajudant de Redacció. Esta categoria comprén el personal adscrit a Redacció que realitza distintes funcions sense assumir les obligacions del redactor. Els treballadors amb la categoria d'ajudant de Redacció que realitzen les funcions consignades en la definició de redactor durant dotze mesos continuats, passaran a categoria de redactor. (Este article entrarà en vigor en el moment de la firma del conveni i no tindrà efectes retroactius).  
2.6. Auxiliar de Redacció. Personal adscrit a la Redacció que realitza labors informatives sota la tutela d'un redactor.   
  
3. Personal d'administració. Queda comprés en el concepte general de personal administratiu d'oficines tot el personal que posseïsca coneixements de mecànica administrativa, els tècnics i els comptables que realitzen habitualment i principalment funcions reconegudes d'oficines i de despatxos.  
3.1. Cap de secció o de departament. Comprén esta categoria el personal que assumix, sota la dependència directa del gerent, el comandament i la responsabilitat d'un sector d'activitat de tipus burocràtic, i que té a les seues ordes i sota la seua direcció el personal d'este grup professional.  
3.2. Cap de negociat. S'inclou en esta categoria el personal que assumix el comandament i la responsabilitat d'un dels servicis en què se subdividixen les activitats de la secció, i que té personal a les seues ordes i sota la dependència d'un cap de secció.  
3.3. Oficial de primera. Són els empleats amb un servici determinat a càrrec seu que, amb iniciativa i responsabilitat, amb empleats o sense a les seues ordes, executen funcions administratives sota la dependència d'un cap.  
3.4. Oficial de segona. Són els empleats que, amb una certa iniciativa i amb subordinació a caps de negociat i a oficials de primera, efectuen funcions administratives.  
3.5. Auxiliar administratiu. Es consideraran així els administratius que realitzen les funcions consignades en la definició d'oficials de segona i que hi tinguen una antiguitat inferior a tres anys.  
  
3.6. Agent de publicitat. És el personal que depén dels caps de les seccions comercials i de la Direcció Comercial, i que promou i gestiona la contractació publicitària.  
  
4. Preimpressió  
4.1. Cap de Tallers. És el que, amb coneixements generals de totes les activitats, està al capdavant de tota la producció i dirigix el procés de treball, amb la responsabilitat de controlar, orientar, distribuir tècnicament i donar unitat a tot el treball que realitza el personal de les distintes seccions de preimpressió.  
4.2. Cap de secció. Són els qui, sota les ordes del cap de Tallers, o directament dependent de la Direcció de l'empresa, treballen en una determinada secció de l'àrea, vigilen l'assistència i la disciplina del personal a les seues ordes, té cura dels detalls i de la bona execució del treball i aplica les ordes rebudes.  
4.3. Cap d'equip. Són els oficials que, a més d'executar el seu treball, estan a cura d'un grup específic de personal i són responsables del compliment correcte de les hores de treball de tot el personal a les seues ordes.  
4.4. Corrector. Són els treballadors específicament preparats que revisen els originals abans d'enviar-los a preimpressió i, una vegada llegits els textos, els comproven i hi donen el vistiplau.  
4.5. Oficial de primera. Són els treballadors que tenen coneixements tecnicopràctics amplis en referència al seu ofici específic o als propis de la secció a què pertany.  
4.6. Oficial de segona. Són els treballadors que tenen coneixements tecnicopràctics bàsics en referència al seu ofici específic o als propis de la secció a què pertany.  
4.7. Oficial de tercera. Són els treballadors que, després d'un aprenentatge bàsic, auxilia i es perfecciona en l'ofici, sota la direcció dels oficials primer i segon.  
  
5. Servicis auxiliars. Comprén el personal encarregat del funcionament i manteniment de les instal·lacions i dels mitjans materials.  
  
5.1. Cap de secció. És l'empleat que té a càrrec seu la resta del personal de servicis auxiliars i té cura de la distribució del treball entre estes persones.  
5.2. Cap d'equip. És l'empleat que, a més d'executar el seu treball, en absència del cap de secció realitza les funcions d'este.  
5.3. Oficial de primera. Són els treballadors que realitzen treballs de manteniment amb coneixements específics.  
5.4. Oficial de segona. Són els treballadors que realitzen tasques que no requerixen instrucció ni coneixements específics.  
5.5. Oficial de tercera. Són els treballadors que realitzen labors senzilles que requerixen preferentment esforç o atenció i que no necessiten formació específica.  
  
Article 69. Règim disciplinari  
69.1. Faltes i les seues classes. Tot acte o omissió d'un treballador contra la disciplina o el règim de treball es classificarà, d'acord amb la seua transcendència, importància o malícia, en lleu, greu i molt greu.  
La determinació de faltes de cadascun dels grups indicats que s'efectua en els articles següents és merament enunciativa i no implica que no puga haver-n'hi d'altres, que seran classificades segons l'analogia que guarden amb aquelles.   
Els membres d'alt consell, alta direcció i alt govern estan subjectes al que establixen els articles 94 a 96 de l'Estatut dels Treballadors.  
  
69.2. Faltes lleus. Són faltes lleus les següents:  
1. D'una a cinc faltes de puntualitat en l'assistència al treball sense la corresponent justificació, en un període de trenta dies naturals.   
2. No cursar en temps oportú la baixa corresponent quan falte al treball per motius justificats, llevat que prove la impossibilitat d'haver-ho efectuat.  
3. L'abandó sense causa justificada del servici, encara que siga per breu temps. Si a conseqüència de l'abandó es causara perjuí d'alguna consideració a l'empresa, o si fóra causa d'accident als seus companys de treball, esta falta podrà ser considerada molt greu, segons els casos.  
  
4. Xicotets descuits en la conservació del material.  
5. Falta d'higiene i de neteja personal.  
6. No atendre el públic amb la correcció i la diligència adequades.  
7. No comunicar a l'empresa els canvis de residència o de domicili.  
8. Les discussions sobre assumptes estranys al treball dins de les dependències de l'empresa o durant actes de servici.  
69.3. Faltes greus. Es classificaran com a faltes greus les següents:  
1. Mes de cinc faltes no justificades de puntualitat en l'assistència al treball, comeses durant un període de trenta dies naturals. Quan s'haja de rellevar un company, n'hi haurà prou amb una sola falta de puntualitat perquè esta es considere greu.  
2. Faltar d'un a tres dies al treball sense causa justificada, durant un període de trenta dies naturals.  
3. No comunicar amb la puntualitat establida els canvis experimentats en la família que puguen afectar la Seguretat Social. La falta maliciosa en estos casos es considerarà molt greu.  
4. Entregar-se a jocs o distraccions, siguen quins siguen, estant de servici.  
5. La simulació de malaltia o d'accident.  
6. La mera desobediència als superiors en qualsevol matèria de servici; si implicara menyscapte manifest de la disciplina o si se'n derivara perjuí notori per a l'empresa, podrà ser considerada molt greu.  
  
7. Simular la presència d'un altre treballador fitxant, contestant o firmant per ell.  
8. La negligència o la desídia en el treball que afecte la bona marxa del servici.  
9. La imprudència en actes de servici; si implicara risc d'accident per al treballador, per als seus companys o perill d'avaria per a les instal·lacions, podrà ser considerada molt greu.  
10. La reincidència en faltes lleus, encara que les corresponents infraccions siguen de distinta naturalesa, sempre que es cometen dins d'un període d'un mes a partir de la primera falta de l'esmentada graduació.  
11. Incórrer els correctors tipogràfics reiteradament en errates o en omissions de correcció, sempre que les circumstàncies en què es va exercir el seu treball no les justifiquen.  
69.4. Faltes molt greus. Es consideraran faltes molt greus les següents:  
1. Més de deu faltes de puntualitat no justificades en l'assistència al treball, comeses en un període de sis mesos, o vint durant un any.  
2. Realitzar, sense l'oportú permís, treballs particulars durant la jornada i emprar per a usos propis ferramentes de l'empresa, inclús fora de la jornada de treball.   
3. El frau, la deslleialtat o l'abús de confiança en les gestions encomanades, i el furt o el robatori, tant a l'empresa com als companys de treball o a qualsevol altra persona, dins de les dependències de treball o durant acte de servici en qualsevol lloc.  
4. Fer desaparéixer, inutilitzar, destrossar o causar desperfectes en primeres matèries, útils, ferramentes, maquinàries, aparells, instal·lacions, edificis, efectes i documents de l'empresa.  
5. La condemna per delicte per robatori, furt o malversació comesos fora de l'empresa, o per qualsevol altra classe de fets que puga implicar per a esta desconfiança respecte al seu autor.  
6. La continuada i habitual falta d'higiene i de neteja d'una gravetat que produïsca queixes justificades dels seus companys de treball.  
7. L'embriaguesa durant el servici.  
8. Violar el secret de la correspondència o dels documents reservats de l'empresa.  
9. Revelar a elements estranys a l'empresa dades de reserva obligada.  
10. Dedicar-se a les activitats següents:  
a) Publicar notícies, reportatges o col·laboracions en mitjans de comunicació de premsa diària sense l'autorització prèvia de la direcció de l'empresa, tant si s'està en actiu com si el contracte està suspés per qualsevol causa.  
b) Realitzar activitats que l'empresa haja declarat incompatibles per mitjà d'una comunicació per escrit al Comité d'Empresa.  
11. El maltracte de paraula i d'obra, l'abús d'autoritat o la falta greu de respecte i consideració als caps, companys o subordinats.  
  
12. La blasfèmia habitual.  
13. Causar accidents greus per imprudència o negligència inexcusables.  
14. Abandonar el treball en llocs de responsabilitat.  
15. La disminució voluntària i continuada en el rendiment normal del treball.  
16. Originar freqüents baralles i discussions amb els companys de treball.  
17. La reincidència en la falta greu, encara que les corresponents infraccions siguen de distinta naturalesa, sempre que es cometen dins d'un període de sis mesos a partir de la primera falta de l'esmentada graduació.  
18. Las faltes injustificades al treball durant tres dies consecutius o cinc d'alterns, durant el període de trenta dies naturals.  
  
69.5. Sancions. Les sancions màximes que podran imposar-se als qui incórreguen en falta seran les següents:  
a) Per faltes lleus:   
Amonestació per escrit.  
b) Per faltes greus:   
Suspensió de sou i faena de dos a deu dies.  
c) Per faltes molt greus:  
- Suspensió de sou i faena d'onze a trenta dies.  
- Trasllat forçós.  
- Acomiadament.  
  
Article 70. Assetjament moral en el treball  
L'empresa, dins del marc de respecte als drets dels treballadors, a la seua integritat física, seguretat i higiene, intimitat i consideració deguda a la seua dignitat, vetlarà per evitar que el treballador d'Editorial Prensa Valenciana, SA, siga sotmés a qualsevol actitud d'assetjament moral o de pressió laboral tendenciosa.  
  
Article 71  
En compliment del que disposa l'article 85.3.c) de l'Estatut dels Treballadors, per a resoldre les discrepàncies que puguen sorgir en la negociació per a la modificació substancial de condicions de treball establides en el present conveni, i de conformitat amb el que establix l'article 41.6 de l'Estatut dels Treballadors, s'acudirà als procediments previstos en l'Acord sobre Creació del Tribunal d'Arbitratge Laboral de la Comunitat Valenciana.  
  
Article 72  
Les parts que firmen el present conveni s'obliguen a negociar mesures adreçades a promoure la igualtat de tracte i d'oportunitats entre dones i hòmens en l'àmbit laboral, en un termini de màxim de sis mesos a comptar des que va ser publicat.  
  
DISPOSICIÓ ADDICIONAL  
  
Primera  
En el present conveni s'acorda fusionar els conceptes salarials Salari Bàsic i Plus de Conveni, que s'establien en convenis anteriors, en el concepte Salari Bàsic, i desapareix el concepte Plus de Conveni.  
TAULES SALARIALS 2011  
  
  
  
  
  
València, 23 de maig de 2011  
  
Per la part social Per la part econòmica  
José V. Aleixandre Porcar Miguel Miró Oriola  
Vicent Garcia Vidal  
Andrés Hernández De Sa   
Soledad Pérez Fernández   
Olivia Sánchez FiguérezTABLAS SALARIALES 2011  
  
  
  
  
  
Valencia, 23 de mayo de 2011.  
  
Por la parte social Por la parte económica  
  
Jose V. Aleixandre Porcar Miguel Miró Oriola  
Vicent Garcia Vidal   
Andres Hernandez De Sa   
Soledad Perez Fernandez   
Olivia Sanchez Figuerez